La moto
OZ: la libertad

Da Rafael Müller

Nus töfists essan magari in pau desperados. Flappas en tgirom e buttatschs da biera, chiffers èn Easy Rider sin Harleys tras l'America e Hell Angels che pitgan tattas e fan affars cun drogas. E betg d'emblidar ils rasers che van cun sias maschinas da sport in bel tschient tras ils vitgs... Clisché vi e nà, mintgatant ins giavischass ch'il worst case fiss la vardad. Oz, l'onn 2003 èn 80% dals töfists cuas lomas. Il dentist che rodla cun sia Harley da 60'000 francs la saira tras il quartier e fa in sin rocker ed il scolast ch'emprova da vegnir la dumengia cun sia maschina da sport sur in pass ora èn oz ils trists prototips dal töfist. Ed ils restants 20% èn in per rockers desperads che fan anc adina, sco ch'eIs vivessan en ils onns setanta, tats cun cateters che surpassan cun lur veglia Guzzi entiras retschas da blaguns cun mezza barba e spinners che ristgan mintga saira da perder sia amia per pudair midar in per chandailas al motor. Ma tuts quels tips han in tratg communabel, sajan quai ils 20% vairs töfists u ils 80% cuas lomas, tuts sentan il medem, cura ch'eIs èn sin via cun lur dus rodas. E quel feeling che unescha töfists ed idiots è difficultus da descriver, ma ha in simpel num: la libertad! Il sentiment da libertad dal töfist è sa chapescha adina pervia d'ina chaussa, ses guaffen. Ma la moto sco simbol da libertad ha bleras fatschas.

LIBERTAD NUMER 1
Quel che tschenta sin in töf dirigia tut sez. La sveltezza, metter il pais dal corp sin ina vart per tschiffar las curvas, fermar andetgamain, il töfist è patrun sur da tut las acziuns ed el senta ils resultats da las talas. (Al cuntrari da l'act da dar sia vusch ad in politicher.)

LIBERTAD NUMER 2
In motiv corporal per quest feeling è d'ir lunsch sur ils cunfins da sias atgnas prestaziuns corporalas ora. Per cumparegliaziun: In pauper traplignader cun ses velo producescha 0.2 kws. In töf da 100 chavals 375 giadas dapli.

LIBERTAD NUMER 3
In pilot d'in jet perda la gravitaziun en ses aviun. In motociclist gioga cun la gravitaziun en las curvas. E quai dat il bellezza sentiment da levezza.

LIBERTAD NUMER 4
Il töfist (surtut quel che guida vairas motos è betg conservas giapunaisas fix finadas) viva milli plaschairs sensuals: l'odur dal benzin, l'ieli, il tgirom sin la pel, ses suaditsch, l'asfalt, las svapurs, ils guts sin la visiera e betg d'emblidar il vent, la natira ed il mund che passan sper l'egl sco ina registraziun accelerada ed ils sains da la giuvna sin il sez davos che sa stumplan tar mintga franada cunter ses dies. Clar, chars verds e charas verdas, il töf staglia era la natira cun sias caneras, tschufrogna l'aria cun ses tuffien ed è savens in object da machos e da quels che fissan gugent. Ma tuttina, la davosa e 5avla libertad duess er esser numnada:

LIBERTAD NUMER 5
La libertad da betg pli stuair far insatge senta il motociclist, cura ch'el è a fin cun in tur. Dir adia a las davosas curvas avant la garascha, fermar il motor, pusar ses guaffen sin ses pe e pudair turnar a chasa senza il pli pitschen basegn da stuair ir anc x-insanuas. - La pasch eterna, cun sasez ed il rest dal mund.